**PRAVILNIK**

**O NAČINU I POSTUPKU ZA UPRAVLJANJE OTPADNIM FLUORESCENTNIM CEVIMA KOJE SADRŽE ŽIVU**

*("Sl. glasnik RS", br. 97/2010)*

# Član 1

Ovim pravilnikom propisuje se način i postupak za upravljanje otpadnim fluorescentnim cevima koje sadrže živu.

# Član 2

Odredbe ovog pravilnika odnose se na fluorescentne cevi koje sadrže živu, i to:

1. kompaktne fluorescentne izvore svetlosti sa sadržajem žive do 5 mg;
2. ravne fluorescentne izvore svetlosti za opšte svrhe u kojima sadržaj živinih spojeva ne prelazi sledeće vrednosti:
	1. halofosfati 10 mg,
	2. trifosfati s normalnim vekom trajanja 5 mg,
	3. trifosfati s dugim vekom trajanja 8 mg;
3. ravne fluorescentne izvore svetlosti za posebne namene koji sadrže živu.

# Član 3

Na sakupljanje, tretman i odlaganje otpadnih fluorescentnih cevi koje sadrže živu, kao i na druga pitanja koja se odnose na upravljanje otpadnim fluorescentnim cevima koje sadrže živu koja nisu posebno uređena ovim pravilnikom primenjuje se propis kojim se uređuje upravljanje električnim i elektronskim proizvodima i zakon kojim se uređuje upravljanje otpadom.

# Član 4

Upravljanje otpadnim fluorescentnim cevima koje sadrže živu je skup mera koje obuhvataju sakupljanje, razvrstavanje, transport, skladištenje i tretman otpadnih fluorescentnih cevi koje sadrže živu ili odlaganje ostataka posle tretmana.

# Član 5

Upravljanje otpadnim fluorescentnim cevima koje sadrže živu sprovodi se na način i po postupku koji ne predstavlja rizik od zagađenja voda, zemljišta ili vazduha, a koji se može izbeći, radi zaštite zdravlja ljudi i životne sredine.

# Član 6

Otpadne fluorescentne cevi koje sadrže živu razvrstavaju se i klasifikuju na propisan način i čuvaju do predaje sakupljaču i/ili licu koje vrši transport otpadnih fluorescentnih cevi koje sadrže živu, odnosno licu koje vrši skladištenje i/ili tretman otpadnih fluorescentnih cevi koje sadrže živu.

Za sakupljanje otpadnih fluorescentnih cevi koje sadrže živu koriste se odgovarajuće, nepropusne i zatvorene posude koje nose oznaku indeksnog broja otpadnih fluorescentnih cevi koje sadrže živu u skladu sa propisom kojim se uređuje Katalog otpada.

Posude iz stava 2. ovog člana proizvode se tako da odgovaraju propisanom standardu.

Otpadne fluorescentne cevi koje sadrže živu obeležavaju se u skladu sa propisom kojim se uređuje upravljanje električnim i elektronskim proizvodima.

# Član 7

Transport otpadnih fluorescentnih cevi koje sadrže živu obavlja se u skladu sa propisom kojim se uređuje transport opasnog otpada i dozvolom izdatom od strane nadležnog organa, u skladu sa zakonom kojim se uređuje upravljanje otpadom.

Svako kretanje otpadnih fluorescentnih cevi koje sadrže živu prati Dokument o kretanju opasnog otpada, u skladu sa posebnim propisom.

U skladištu otpadnih fluorescentnih cevi koje sadrže živu ne vrši se predtretman i tretman otpadnih fluorescentnih cevi koje sadrže živu.

# Član 8

Preuzete otpadne fluorescentne cevi koje sadrže živu, pre ponovnog iskorišćenja ili odlaganja, tretiraju se u postrojenju za tretman koje ima dozvolu, u skladu sa zakonom kojim se uređuje upravljanje otpadom i propisom kojim se uređuje upravljanje električnim i elektronskim proizvodima.

Tretman otpadnih fluorescentnih cevi koje sadrže živu vrši se na način i po postupku kojim se obezbeđuje zaštita zdravlja ljudi i životne sredine, u skladu sa zakonom i posebnim propisima.

# Član 9

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".